Taalgebruik: as, indien, wanneerArgieffoto (Foto: RyanMcGuire/Pixabay) Taalgebruikers struikel soms met die gebruik van “as” en “wanneer”. Iemand sal soms dus sê: “As ek in die oggend wakker word”, terwyl dit eintlik “wanneer” moet wees. as 1 op voorwaarde dat; ingeval; indien: As jy gaan, sal ek ook gaan. 2 wanneer; sodra: As die wind begin waai, moet jy die vensters toemaak. 3 gebruik om vergelyking aan te dui: Dit gaan daar slegter as hier by ons. • Hy is groter/kleiner/slimmer/ens. as sy broer. 4 gebruik om ŉ teenstelling aan te dui: Ek verdien iets beters as dit. 5 in die hoedanigheid van: as spreker/voorsitter optree • as vriend met iemand praat. 6 behalwe: Wat kan ek anders sê as dat dit die waarheid is? indien 1 op voorwaarde dat; mits: Ek sal jou help indien dit nodig is. • Indien dit die geval is, moet ek jou gelyk gee. 2 as; ingeval: Indien hy sou versuim om die skulderkenning te betaal, moet hy voor die hof verskyn. • Die situasie kan net verbeter word indien strenger maatreëls toegepas word. wanneer Bywoord watter tyd: Wanneer begin jy? • Wanneer sal die stryd tog verby wees? al van wanneer (af) geruime tyd al: al van wanneer (af) staan en wag. van wanneer af het jy die reg om … wie het jou (die) toestemming gegee om…: Van wanneer af het jy die reg om op my plek te parkeer? Voegwoord op die tyd; as: Wanneer hy praat, luister almal. • Wanneer hy kwaad word, vlug hulle. Uit Engels: if as/indien, wat op onsekerheid of moontlikheid dui: As dit nie binnekort reën nie, sal die boere hul vee moet begin voer. Wanneer ŉ veronderstelde moontlikheid op as volg, word die hulpwerkwoord sou in die bysin gebruik, teenoor sal vir ‘n besliste moontlikheid in die hoofsin: As die plan sou misluk, sal ons van voor af moet begin. when wanneer, wat op ŉ bepaalde tyd dui: Wanneer [NIE: as] ek soggens opstaan, is dit nog donker. were it not for… As die minister nie ingegryp het nie, kon dit ŉ groot verleentheid gewees het [NIE: as dit nie vir die minister se ingryping was nie, kon… ]. the minister was quoted as saying… na berig word, het die minister gesê… , of: volgens die koerant/tydskrif het die minister gesê… [NIE: as sou die minister gese het… ]. stir-frying is when… roerbraai is die gaarmaakmetode/tegniek/proses waarvolgens… [NIE: roerbraai is wanneer… ]. Bronne: WAT en Skryf Afrikaans van A tot Z